text: [{"text_idx": "#000000", "text": "I\u0301 1959 kom ein myrkh\u00e6rdur unglingi av Sandi til Havnar. Hann fo\u0301r at arbei\u00f0a hja\u0301 Peturi i\u0301 Gong, har hann l\u00e6rdi til hu\u0301sasmi\u00f0. Hann var\u00f0 andaliga vaktur og fo\u0301r at ganga a\u0301 m\u00f8ti i\u0301 Ebenezer. Hann to\u0301k eina andaliga st\u00f8\u00f0u og fo\u0301r at savnast vi\u00f0 \u00f8\u00f0rum ungum i\u0301 samkomuni. Hann var sera musikalskur og sp\u00e6ldi b\u00e6\u00f0i harmoniku og urgu, og ta\u00f0 kom b\u00e6\u00f0i verkinum millum tey ungu i\u0301 Bi\u0301bliuklassanum og samkomuni til go\u0301\u00f0ar. Har m\u00f8ttust vegir okkara, og vit hava veri\u00f0 vinmenn si\u0301\u00f0ani.Ma\u00f0urin, sum her ver\u00f0ur sipa\u00f0 til, eitur Finnleif Durhuus. Og hann ver\u00f0ur 80 a\u0301r i\u0301 dag \u2013 2. apri\u0301l. Vinskapur okkara hev\u00f0i vi\u00f0 s\u00e6r, at Finnleif ofta vitja\u00f0i inn a\u0301 go\u0301lvi\u00f0 i\u0301 barnaheimi mi\u0301num a\u0301 Dalavegnum, og vit gj\u00f8rdust \u00f8ll go\u0301\u00f0 vi\u00f0 henda fryntliga og vinsama unglingin av Sandi.Sangurin um Harran var vi\u00f0 til at kny\u0301ta okkum saman, b\u00e6\u00f0i i\u0301 Bi\u0301bluklassanum, i\u0301 Ebenezerko\u0301rinum og Sangvitnisflokkinum, sum fer\u00f0a\u00f0ist til I\u0301slands i\u0301 1963. Og so kom ein ny\u0301ggjur bo\u0301lkur fram, kalla\u00f0ur Sangbr\u00f8\u00f0ur, sum eisini Finnleif gj\u00f8rdist partur av saman vi\u00f0 Pa\u0301ll, A\u0301rna og undirrita\u00f0a. Vit lutto\u0301ku vi\u00f0hv\u00f8rt i\u0301 Bi\u0301bliuklassanum i\u0301 Ebenezer og eisini a\u0301 \u00f8\u00f0rum m\u00f8tum. Fra\u0301 1966 til 1969 vo\u0301r\u00f0u tri\u0301ggjar EP-pla\u0301tur innsungnar, og a\u00f0rar uppt\u00f8kur vo\u0301r\u00f0u gj\u00f8rdar. Jo\u0301gvan Hammer av Ei\u00f0i og seinni Ragnar C. Joensen. systkinabarni\u00f0, sto\u0301\u00f0u fyri hesum uppt\u00f8kum. Hetta vo\u0301ru to\u0301nar, sum bo\u0301ru bra\u0301\u00f0 av eini ny\u0301ggjari ti\u0301\u00f0. Eisini tann bla\u00f0ungi M. C. Restorff var vi\u00f0 i\u0301 summum innsp\u00e6lingum.Ta\u00f0 var i\u0301 samkomuni i\u0301 Ebenezer, at Finnleif l\u00e6rdi Jo\u0301honnu Mariu at kenna, sum hann giftist vi\u00f0 i\u0301 1970. Tey hava havt eitt gott og hugnaligt heim u\u0301ti i\u0301 Perskonug\u00f8tu. Tey eiga try\u0301 b\u00f8rn \u2013 Mikkjal, Ka\u0301ra og Ingunn.Finnleif var mi\u00f0vi\u0301sur i\u0301 \u00f8llum, hann to\u0301k s\u00e6r fyri. Hann las til byggifr\u00f8\u00f0ing i\u0301 Danmark i\u0301 a\u0301runum 1966-69 og fo\u0301r eftir loknan lesna\u00f0 at arbei\u00f0a hja\u0301 Landsverksfr\u00f8\u00f0inginum, har hann fekk lei\u00f0andi a\u0301byrgd og no\u0301gvar, fj\u00f8lbroyttar uppga\u0301vur i\u0301 mong a\u0301r. Ta\u00f0 hevur veri\u00f0 vir\u00f0ing fyri ti\u0301, sum Finnleif hevur gj\u00f8rt og sta\u00f0i\u00f0 fyri. Finnleif er l\u00e6ttur av lyndi og dugir v\u00e6l at siga fra\u0301, og ivaleyst ti\u0301 hevur veri\u00f0 heitt a\u0301 hann um at grei\u00f0a fra\u0301 s\u00f8guligum hendingum i\u0301 Kringvarpinum i\u0301 sambandi vi\u00f0 bygging av vegum og tunlum og \u00f8\u00f0rum.I\u0301 samkomuh\u00f8pi hevur Finnleif veri\u00f0 vi\u00f0 til samskipa kringvarpssendingar og andaktir, i\u00f0 hava veri\u00f0 sendar i\u0301 u\u0301tvarpi og sjo\u0301nvarpi. Hann hevur skriva\u00f0 a\u0301hugaverda grein um s\u00f8guna aftan fyri hetta go\u0301\u00f0a verk, sum stendur a\u0301 heimasi\u0301\u00f0uni hja\u0301 EvR.Ta\u00f0 var ein gle\u00f0i i\u0301 2004 aftur at vera saman vi\u00f0 gomlu Sangbr\u00f8\u00f0rum og fa\u0301a nakrar sangir innsungnar aftrat \u2013 a\u0301\u00f0renn A\u0301rni Bass fo\u0301r fra\u0301 okkum. Mong go\u0301\u00f0 minni hava vit til felags, og ein dag ver\u00f0ur sangurin fullkomin, \u201cta\u0301 i\u00f0 tokan l\u00e6ttir av\u201d, og vit aftur ver\u00f0a fullmanna\u00f0ir. Vi\u00f0 hesum or\u00f0um heilsi eg t\u00e6r, go\u0301\u00f0i Finnleif, a\u0301 80 a\u0301ra degnum vi\u00f0 t\u00f8kk fyri so mangt \u2013 og vi\u00f0 \u00f8llum go\u0301\u00f0um ynskjum.\u2013 \u00d8ssur"}, {"text_idx": "#000003", "text": "Sangbr\u00f8\u00f0ur syngja i\u0301 Mercur teatrinum"}]